Opholdskravet var fra starten kontroversielt og mødte en del modstand fra bl.a. FTFa og Danske A-kasser. Bekymringen bundede bl.a. i beskæftigelsesministerens lovforslag fra den 3. oktober 2018, hvor det fremgik, at over 20.000 medlemmer ville melde sig ud af deres a-kasse som konsekvens af opholdskravet. En anden bekymring var, at opholdskravet ville afholde danskere fra at rejse ud for at arbejde i udlandet fremover. Kritikken af lovforslaget var opdelt i to lejre: For det første var det kontroversielt af regeringen og DF at indføre kravet med tilbagevirkende kraft, og derved berøve medlemmer, der trofast havde betalt til deres a-kasser gennem en årrække, deres rettigheder. For det andet blev regeringen og DF kritiseret for, at opholdskravet ramte skævt i forhold til intentionen om at medlemmer fra tredjelande skulle blive påvirket af af kravet. I stedet var det nemlig i højere grad var danske statsborgere, der blev ramt. Samtidig påpegede Danske A-kasser i en analyse, at tallene for medlemmer af tredjelande viste, at antallet af dagpengemodtagere var faldet med 35 % siden 2010, og at antallet af disse medlemmer i beskæftigelse var steget med næsten 60 %. Til sammenligning var der i samme periode sket en stigning på 140 % af dagpengemodtagere fra EØS-lande.